SA ekonomie op herstelpad – RamaphosaWerksgeleenthede is hoofsaaklik geskep in sektore soos gemeenskap- en maatskaplike dienste, finansies en konstruksie. (Foto: pixabay) Die Suid-Afrikaanse ekonomie toon bemoedigende tekens van herstel en veral die jongste indiensnemingsyfers is rede tot optimisme, sê pres. Cyril Ramaphosa in sy jongste nuusbrief. Suid-Afrika steier die afgelope paar jaar onder trae groei en stygende werkloosheid en die ekonomiese situasie is vererger deur die verwoestende Covid-19-pandemie, verlede jaar se gewelddadige oproer en kwaai oorstromings vroeër vanjaar. Volgens Statistieke Suid-Afrika (StatsSA) was daar ŉ afname in die werkloosheidskoers en die werklike getal mense wat in diens geneem is, het van 14,5 miljoen mense in die vierde kwartaal van verlede jaar, tot 15,5 miljoen mense in die tweede kwartaal van vanjaar toegeneem. “Dit is ŉ bemoedigende styging in broodnodige werksgeleenthede oor die eerste helfte van die jaar,” sê Ramaphosa. Werksgeleenthede is hoofsaaklik geskep in sektore soos gemeenskap- en maatskaplike dienste, finansies en konstruksie. Ramaphosa sê die ekonomiese rekonstruksie- en herstelplan is deur reuse- openbare indiensneming, ekonomiese hervorming en infrastruktuurontwikkeling, ook besig om vrugte af te werp. Die Februarie-begroting het ŉ 30%-toename in openbare besteding op infrastruktuur oor die volgende drie jaar ingesluit; dit staan nou op R812 miljard, in vergelyking met die R627 miljard oor die vorige drie jaar. In Junie vanjaar het die ekonomie eindelik weer ŉ voor-pandemievlak bereik, hoofsaaklik danksy ŉ goeie BBP-uitkoms in die eerste kwartaal. Die groei kom van ŉ betreklik lae basis en die regering gaan voort met sy fokus op strukturele hervorming om groei aan te spoor, sê die president. Verlede week het die regering ŉ voorgestelde wysiging bekend gemaak om die lisensiëringsdrempel vir kragopwekkingsfasiliteite te verwyder en belegging in groter opwekkingskapasiteit aan te moedig. “Dit verteenwoordig ŉ groot mylpaal in ons pogings om die land se energielandskap te transformeer. Dit is ŉ kritieke voorvereiste vir ekonomiese groei en die lok van beleggings,” sê Ramaphosa. Die regering het in Julie ŉ nasionale kragplan aangekondig in ŉ poging om die krisis op te los en Ramaphosa sê die regering werk sedertdien saam met verskeie belanghebbendes om planne in werking te stel en beleid te hervorm. Nadat die lisensiedrempel in Junie verlede jaar tot 100 MW opgestoot is, is 500 MW se private hernubare kragopwekkingsprojekte geregistreer en projekte wat nog 6 000 MW kan lewer, is in verskillende fases van ontwikkeling. Ramaphosa erken ook dat ekonomiese groei en werkskepping nie kan gebeur sonder die moeilike, maar nodige strukturele hervorming wat die sake- en beleggingsklimaat gaan verbeter nie. Dít is die regering se werk, sê hy. “Vir sukses om gewaarborg te wees, moet ons tussen die sakesektor, arbeid en burgerlike samelewing konsensus bereik oor nie net die hervorming wat nodig is nie, maar ook oor watter stappe gedoen moet word om ons doelwitte te bereik.” Ramaphosa sê terwyl die ekonomie herstel en die hervormingsprogram in werking gestel word, gaan die regering voort met verskeie ingrypings om werkskepping te ondersteun.